Λευκός Οίκος: Δεν αναστέλεται η στρατιωτική βοήθεια προς την Αίγυπτο
ενώ η Μουσουλμανική Αδελφότητα δηλώνει ότι θα συνεχίσει τις μαζικές διαδηλώσεις
Η κυβέρνηση Ομπάμα διαψεύδει πληροφορίες για αναστολή στην χορήγηση στρατιωτικής βοήθειας προς την Αίγυπτο, καθώς μελετά τις επιλογές που έχει για τον τερματισμό των βιαιοτήτων στη βορειοαφρικανική χώρα. Ο εκπρόσωπος του Λευκού Οίκου, Τζος Έρνεστ, είπε σε δημοσιογράφους την Τρίτη ότι δεν έχει ολοκληρωθεί ακόμα η επαναξιολόγηση της βοήθειας 1,5 δισεκατομμυρίων δολαρίων, που προσφέρουν οι ΗΠΑ ετησίως στην Αίγυπτο και ότι τα δημοσιεύματα που κάνουν λόγο για αναστολή στην χορήγηση βοήθειας «δεν ανταποκρίνονται στην πραγματικότητα». Την ίδια ώρα στην Αίγυπτο η Μουσουλμανική Αδελφότητα υπόσχεται να συνεχίσει τις μαζικές συγκεντρώσεις διαμαρτυρίας παρά την σύλληψη του πνευματικού της ηγέτη. Ο αιγυπτιακός στρατός, το πρωί της Τρίτης, συνέλαβε τον Μοχάμεντ Μπαντί σε συνοικία του ανατολικού Καΐρου στην οποία, τις τελευταίες εβδομάδες, πραγματοποιούνται συγκεντρώσεις ενάντια στην προσωρινή στρατιωτική κυβέρνηση της χώρας. Βίντεο που μετέδωσε η κρατική τηλεόραση δείχνει τον 70χρονο Μπαντί να κάθεται σε έναν καναπέ και δίπλα του να στέκεται ένας άνδρας με αυτόματο όπλο. Η Αδελφότητα διόρισε τον 69χρονο Μοχάμεντ Εζάτ ως προσωρινό πνευματικό καθοδηγητή για τα μέλη της, αλλά ο Εζάτ και η Μουσουλμανική Αδελφότητα δεν είναι αντιμέτωποι μόνο με τον αιγυπτιακό στρατό. Παρά την αυξανομένη ανησυχία της διεθνούς κοινότητας για τις επιχειρήσεις καταστολής, πολλοί αιγύπτιοι καλωσόρισαν την είδηση για την σύλληψη του Μπαντί. «Πρόκειται για μεγάλη επιτυχία» αναφέρει ένας διαδηλωτής «ο Μπαντί είναι ένας κακός άνθρωπος, ένας εχθρός, δεν υπάρχουν λόγια να τον περιγράψω. Είμαστε ευγνώμονες στις κρατικές υπηρεσίες ασφάλειας, τον στρατό και τον Στρατηγό Αλ Σίσι». Ο Μπαντί θεωρούνταν ως η κινητήρια δύναμη κατά την διάρκεια της προεδρίας του Μοχάμεντ Μόρσι. Ο ίδιος μαζί με τον αναπληρωτή επικεφαλή της Αδελφότητας, Χαϊράτ Ελ Σάτερ, πρόκειται να παραπεμφθούν σε δίκη στις 25 Αυγούστου, με την κατηγορία της υποκίνησης φονικών επεισοδίων έξω από το αρχηγείο της Μουσουλμανικής Αδελφότητας, λίγες ημέρες πριν την απομάκρυνση του Μοχάμεντ Μόρσι.